Agentúrny materiál sme nahradili autorským článkom redakcie Korzára.
Časť lekárskeho personálu košickej detskej nemocnice dnes neprišla do práce. Sú chorí oni alebo ich príbuzní. Počas tohto týždňa podpísali dekréty, ktoré im zaručujú zvýšenie platu o 300 eur.
KOŠICE. Do služby nenastúpilo 27 lekárov košickej Detskej fakultnej nemocnice. Potvrdil to jej riaditeľ Peter Krcho. Štrnásti z nich podľa neho doručili péenku alebo sú na ošetrení člena rodiny.
"Jeden z lekárov dnes absolvoval preventívnu prehliadku. Pýtam sa, či to bolo nutné práve teraz. Tento výpadok však neohrozuje chod našej nemocnice. Pacientov prijímame, operujeme, prepúšťame ako v normálnom režime. Stáva sa počas roka, že nepracuje 10 až 12 odborníkov z rôznych dôvodov. Už sme zažili aj to, keď pre chrípku vypadlo viac lekárov."
Krcho: Nebudem špekulovať
O zvyšných odborníkoch vedenie nemá žiadnu informáciu, prečo nie sú v práci. Pre agentúru TASR to potvrdil námestník riaditeľa Igor Jenčo. Lekári, ktorí dnes nie sú v práci, sú zamestnancami rôznych oddelení.
"Nebudem špekulovať, či ide o organizovanú činnosť alebo je to spontánne. Zaujíma ma, že viem zabezpečiť nemocnicu. Ostatné je na svedomí lekárov," uviedol Krcho. Dodal, že práve boli novou metódou laparoskopicky operovaní dvaja pacienti. Uskutočnil ich čerstvo zamestnaný maďarský chirurg.
Už nepracujú
V detskej nemocnici pracuje 125 lekárov, počas týždňa zabezpečuje jej chod cca 80 až 85 z nich. Vo výpovedi nie je žiaden odborník.
Pre protest vláda odsúhlasila zvýšenie lekárskych platov o 300 eur. Tými by si mali doktori prilepšiť budúci rok. Z 52 lekárov, ktorí požiadali o výpoveď, od prvého decembra nepracujú traja. Tí nepožiadali o spätné vzatie do práce.
V Univerzitnej nemocnici L. Pasteura je na PN-ke 10 lekárov, čo je podľa hovorkyne Jaroslavy Oravcovej bežný stav. Z 238 odborníkov, ktorí podali výpoveď, sa nevrátili späť do práce piati, jeden z nich je šéf Lekárskeho odborového združenia a dvaja odišli do starobného dôchodku. Výpovedná lehota plynie ďalším trom lekárom.
Pacienti ďakujú lekárom
Verejnosť sa ozýva do nemocníc. Sú radi, že Košice nenasledovali zvyšok Slovenska.
KOŠICE. Viacero mailov a telefonátov od pacientov dostáva vedenie oboch štátnych košických nemocníc.
Do Univerzitnej sa na horúcu linku napríklad ozval Košičan Vojtech Hudyma. Podľa neho sa lekári tohto zdravotníckeho zariadenia zachovali ako ľudia. "Veľmi oceňujeme, že ostali pri nás pacientoch - sú vzorom pre všetkých lekárov a my im veľmi ďakujeme, sú fantastickí."
Juraj Reško zase poslal svoj názor e-mailom. "S veľkou úctou a hrdosťou sa hlásim ku košickým lekárom. To, čo urobili a robia pre pacientov, ktorí sa stali rukojemníkmi v tejto špinavej hre Lekárskeho odborového združenia, musí naplniť každého normálne uvažujúceho človeka pocitom hrdosti za to, že je Košičan. Ešte raz ďakujem a verím, že nenastane v nemocniciach niekde na Slovensku situácia, ktorá vyústi v drámu a ľudské nešťastie."
Formu konania, akú zvolili odbory, považuje za koordinovanú s politimi, aby z toho vedeli vytĺcť politický kapitál.
Pozitívne reakcie od rodičov malých pacientov dostávajú aj v detskej nemocnici. Potvrdil to jej riaditeľ Peter Krcho. "Mali obavy kvôli svojim deťom. Teraz po stabilizácii sú pokojnejší."
kag